Journalismin tutkija Heikki Kuutti näkee viime päivinä velloneen keskustelun repivän asiakirjojen julkisuutta kahteen suuntaan.

Yhtäältä Kuutti uskoo, että keskustelu luo lisää paineita viranomaistoiminnan läpinäkyvyydelle, kun ihmiset haluavat tietää toiminnasta yhä enemmän. Toisaalta hän pelkää, että Suomen viranomaiset saattavat alkaa salata entistä enemmän asiakirjoja.

– Silloin tästä tulisi lumipalloefekti. Salassapito lisääntyisi nimenomaan tämän tapauksen seurauksena, sanoi Jyväskylän yliopistossa työskentelevä Kuutti Yle Radio 1:n Ykkösaamussa tiistaina.

Asia on ollut esillä Helsingin Sanomien lauantaina julkaiseman, Puolustusvoimien Viestikoekeskusta käsitelleen artikkelin vuoksi. Jutussa oli käytetty lähteinä salaiseksi luokiteltuja asiakirjoja.

Pääesikunta teki HS:n artikkelista tutkintapyynnön heti lauantaina. Nyt keskusrikospoliisi tutkii tapausta turvallisuussalaisuuden paljastamisena ja virkasalaisuuden rikkomisena.

"Oikeudet ovat olleet varovaisia turvallisuuskysymyksissä"

Ilmavoimien tiedotuspäällikkönäkin työskennellyt Kuutti pohti Ykkösaamussa, ettei suuri yleisö välttämättä ymmärrä sananvapauden merkitystä yhteiskunnalle. Hänen mukaansa tämä voi johtua siitä, ettei Suomessa ole kovin paljon testattu sananvapautta.

– Muualla maailmassa kerrotaan paljon enemmän asioita, joita Suomessakin pitäisi. Toimitukset eivät välttämättä ole toteuttaneet omaa rooliaan sananvapauden vaalimisessa riittävästi, Kuutti puntaroi.

Kuutti on työssään tutkinut muun muassa kuntien toiminnan läpinäkyvyyttä. Hän on huomannut, että viranomaiset käsittelevät niille lähetettyjä tietopyyntöjä lakonisesti, eivätkä perustelut aina vakuuta.

– Hallinto-oikeudet ovat ratkaisuissaan useasti todenneet, että viranomaiset ovat perustelleet salassapitoa puutteellisesti. Toisaalta turvallisuuskysymykset ovat olleet aika selkeitä myös oikeuksille. Ne ovat olleet varovaisia sen suhteen, että [turvallisuuskysymyksiä] pitäisi avata yleisölle.

Kuutin mukaan viranomaiset kyllä tuntevat hallinnonalansa asiat, mutta niillä ei aina ole tarpeeksi näkemystä oman toimintansa julkisuudesta.

– On paljon asioita, joita voi kertoa vaarantamatta mitään salassapidettäviä intressejä.

Lue myös:

Amerikkalaisasiantuntija Ylelle: "Tiedusteluyhteistyö jatkuu, koska sen on jatkuttava"

Salaisia asiakirjoja, vasaroitu kiintolevy ja kotietsintä – Lue tästä Viestikoekeskus-kohun käänteet